Document ID: 32000D0728

32000D0728
L 293/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 ноември 2000 година
за установяване на заявленията и годишните такси за екомаркировка на Общността
(нотифицирано под номер С(2000) 3279)
(текст от значение за ЕИП)
(2000/728/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 175, параграф 1 от него,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема на Общността за присъждане на знака за екомаркировка (1), и по-специално член 12 и приложение V от него,
като има предвид, че:
(1)
Член 12 от Регламент (ЕО) № 1980/2000 предвижда, че заявлението за присъждане на знака за екомаркировка подлежи на заплащане на такса във връзка с разходите за обработката на заявлението и че използването на екомаркировката предполага заплащане на годишна такса от заявителя.
(2)
Член 12 от Регламент (ЕО) № 1980/2000 предвижда, че размерът на годишните такси и на таксите за подаване на заявление се определя от Общността съгласно приложение V и определената в член 17 от посочения регламент процедура.
(3)
Приложение V към Регламент (ЕО) № 1980/2000 предвижда, че следва да се определи минимален и максимален размер на таксата за заявление и че за малките и средните предприятия (МСП) (2), както и за производители на продукти или доставчици на услуги от развиващи се страни, таксата за заявление следва да се намали най-малко с 25 %.
(4)
Приложение V към Регламент (ЕО) № 1980/2000 предвижда, че годишната такса следва да се изчислява в зависимост от годишния обем на продажбите в Общността на съответния продукт, на който е присъден знак за екомаркировка, и че следва да се определи минимален и максимален размер на таксата.
(5)
Приложение V към Регламент (ЕО) № 1980/2000 предвижда, че за МСП, както и за производители на продукти или доставчици на услуги от развиващи се страни, годишната такса следва да се намали най-малко с 25 %.
(6)
Приложение V към Регламент (ЕО) № 1980/2000 предвижда, че на заявители, които вече са сертифицирани по EMAS или ISO 14001, могат да се предоставят допълнителни намаления на годишната такса.
(7)
Приложение V към Регламент (ЕО) № 1980/2000 предвижда, че биха могли да се предоставят допълнителни намаления на таксата съгласно процедурите, определени в член 17 от упоменатия регламент.
(8)
Предвидените в настоящото решение мерки са в съответствие със становището на комитета, учреден съгласно член 17 от Регламент (ЕО) № 1980/2000,
ПРИЕ НАСТОЯЩОТО РЕШЕНИЕ:
Член 1
1. Заявлението за присъждане на знака за екомаркировка подлежи на заплащане на такса във връзка с разходите за обработката на заявлението.
2. Минималната такса за заявление е 300 EUR. Максималната такса за заявление е 1 300 EUR.
3. За малките и средните предприятия, както и за производители на продукти или доставчици на услуги от развиващи се страни, таксата за заявление се намалява най-малко с 25 %. Двете намаления са кумулативни и също се прилагат за минималната и максимална такса за заявление.
Член 2
1. Всеки заявител, на когото е присъден знака за екомаркировка, заплаща годишна такса за използването на екомаркировката на компетентния орган, който е присъдил екомаркировката.
2. Таксата се заплаща за срок, който започва да тече от датата на присъждане на екомаркировка на заявителя.
3. Цифрите за обема на годишните продажби се основават на заводски цени, когато продуктът, за който е присъдена екомаркировка е стока. Те се основават на цената на доставка, когато се отнасят за услуга.
4. Годишната такса е равна на 0,15 % от годишния обем на продажбите в Общността на продукта, за който е присъдена екомаркировка.
5. Минималната годишна такса е 500 EUR на продуктова група на заявител. Максималната годишна такса е 25 000 EUR на продуктова група на заявител.
6. За малките и средните предприятия, както и за производители на продукти или доставчици на услуги от развиващи се страни, годишната такса следва се намали най-малко с 25 %. Двете намаления са кумулативни.
7. Годишната такса се намалява с 15 % за заявители, които са регистрирани по EMAS или сертифицирани по ISO 14001. Намалението зависи от условието заявителят изрично да поеме задължението в екологичната си политика да гарантира пълно съответствие на продуктите му, на които е присъдена екомаркировка, с критериите за екомаркировка за целия срок на действие на договора и задължението му да е правилно отразено в подробните екологични цели. Сертифицираните по ISO 14001 заявители доказват всяка година изпълнението на това задължение. Регистрираните по ЕMAS заявители представят всяка година копие от проверената годишна декларация в областта на околната среда.
8. Компетентният орган може да предостави намаления до 25 % на първите трима заявителя във всяка държава-членка, на които е присъдена екомаркировка за дадена продуктова група.
9. Всички посочени по-горе намаления са кумулативни и се прилагат също за максималната и минимална годишна такса, но не превишават общо 50 %.
10. Продукти, които са резултат от преработката или включването на междинни продукти, които вече са били обект на плащане на годишна такса, подлежат само на плащане на такса, съответстваща на годишните продажби на продуктите след приспадане на актуализираните общи разходи за тези междинни продукти.
Член 3
Нито таксата за заявление, нито годишната такса включват разходи за изпитване и проверка, които могат да бъдат необходими за продуктите, които са обект на заявлението. Заявителите поемат сами разходите за такова изпитване и проверка.
Член 4
Сключените преди влизането в сила на настоящото решение договори за използване на екомаркировка, могат, по молба на притежателя на лицензия, да бъдат изменени с цел да се вземат под внимание разпоредбите на настоящото решение.
Член 5
Приемането или преразглеждането на продуктови групи с екомаркировка на ЕС, в съответствие с процедурата, предвидена в член 6 от Регламент (ЕО) № 1980/2000, може да доведе до промени в прилагането на настоящото решение, като се определят цени и такси за определена продуктова група. Тези промени следва изрично да бъдат предвидени в решението за определяне на екологичните критерии за тази определена продуктова група.
Член 6
Отменя се Решение 93/326/ЕИО на Комисията от 13 май 1993 г. за установяване на примерни насоки за определяне на цени и такси във връзка с екомаркировката на Общността (3).
Член 7
Комисията може да преразгледа и оцени прилагането на настоящото решение в срок от две години и може да предложи да се адаптира, както е целесъобразно.
Член 8
Адресати на настоящото решение са държавите-членки.
Съставено в Брюксел на 10 ноември 2000 година.

Labels: 1
4
10
20
3